**REFERAT AF DIALOGMØDE I HAVNEHAVEN II**

**SØNDAG DEN 30. MAJ 2021 KL. 14 I MARINEHUSET, SYDHAVNSVEJ 80**

Formand for andelsboligforeningen Robert Melander (nr. 75) bød velkommen til de 17 personer, der deltog i dialogmødet.

Herefter orienterede Robert Melander om udfordringen med brøndene. Han opfordrede stærkt til, at der slet ikke blev hældt fedt/olie i ens afløb – hverken i køkkenvasken eller i toilettet. Fedt/olie skal tørres af i f.eks. et stykke køkkenrulle. Dette papir er det tilladt at komme i grønt affald, når der er fedt/olie på papiret. Vi har i Havnehaven II store udgifter p.g.a. alt for meget fedt/olie i brøndene; men der er også fundet håndklæder, kattegrus, bleer, engangsklude og lignende i brøndene!!

Blokformand Randi Petersen (nr. 71,1 – dør 3) fortalte derefter, at generelt ser det ud til, at blokkene klarer uddele­ge­ring­en af arbejdsopgaverne fint, så der ser pænt ud i andelsboligforeningen. Men det betyder ikke, at alle blokkens beboere deltager i arbejdet, da der er enkelte, der af en eller anden årsag ikke deltager. Randi opfordrede alle til at være med.

En andelshaver var dog ked af, at arbejdsdagene er afskaffet, bl.a. fordi man den dag fik snakket godt med hinanden, og fordi nye beboere på denne måde kom godt ind i fællesskabet. Storskraldsord­ning­en fungerer imidlertid ikke for godt. Der blev opfordret til, at man på stedet for opsamling af storskraldet så, hvornår der må stilles ting og sager derhen! Datoerne er angivet! Ville være glad, hvis de beboere i de to blokke, der skal klippe hækken ved petanquebanen også lugede under hækken!

Fra en anden beboer blev det fremført, at der ved petanquebanen f.eks. kunne komme beplantning, som mere passer sig selv, end det sker nu – så blev det mere overkommeligt at holde.

En anden beboer gav udtryk for, at de personer, der ikke deltager i fællesarbejdet, burde betale et pænt, stort beløb til fællesskabet. Der udspandt sig herefter en livlig debat, som mundede ud i, at man ikke kan tvinge nogen til at deltage. Alle opfordres dog til at være med til, at der ser pænt ud i Havnehaven II, og at der sikres et rart, socialt fællesskab.

Det blev spurgt ind til, hvorfor det drypper rigtig kraftigt fra nogle altaner efter et regnvejr? Formand Robert Melander forklarede, at der ikke kan gøres noget ved det, da der ikke er noget afløb fra altanerne. Nogle altaner hælder en smule, hvilket bevirker, at regnvandet lettere løber over.

Randi Petersen orienterede om fællesaktiviteter, bl.a. sommerfest den 31. juli, (i tilfælde af regnvejr da den 7. august) og en tur til København søndag 15. august, hvor man skal se udstillingen med Fabergé-æggene. Der kunne også tænkes på korte ture, f.eks. en sejltur ud fra Stege; sejltur på kanalen i Næstved; en svam­pe­tur til efteråret; fugletur; hvem vil være med i en kortklub og eller en læseklub? Er det en god ide at udveksle ugeblade? ”Dark Sky” på Møn. Måske en fællestur til Nykøbing Revyen? Der udsendes på et senere tidspunkt nærmere om eventuelle arrangementer og tiltag. Meld jer gerne til enten Randi Petersen (nr. 71,1 – dør 3) eller Ole Petersen (nr. 79).

Vedrørende den nye port mellem blok E og G og låsen på porten og til fællesskuret, blev det oplyst, at koderne på låsene er oplyst i seneste referat. Afspærringen ud mod det store grønne areal blev aftalt på seneste generalforsamling.

For at vise ekstra hensyn til ens medbeboere henstilles det, at man ikke slår græs om søndagen.

Mødet sluttede kl. 15. Robert Melander takkede for fremmødet og god debat.

Vordingborg, den 30. maj 2021

Ole Petersen (nr. 79). Ref.